Numeri 11:24-30 – 5-11 Junie 2011 » Somerstrand Gemeente
Numeri 11:24-30 – 5-11 Junie 2011
Lees Numeri 11:24-30 en laat elkeen 'n paar minute neem om na te dink oor wat hulle in die teks tref.
Lees die volgende inset en vertel vir mekaar hoe jy al ervaar het dat die Gees jou Trooster is en hoe Hy jou gebruik het in die lewe van ander mense:
Die Gees kommunikeer die evangelie oor alle grense na elke volk, taal en nasie. Die Gees doen dit deur krag aan mense te gee.
Dit laat mens dink aan 'n verhaal uit Afrika.
Die Karre-taal van ekwatoriale Afrika het heelwat uitdagings vir Bybelvertalers opgelewer, veral rondom die vertaling van die naam "Heilige Gees" en spesifiek die begrip "Trooster". Hoe kon hulle die Heilige Gees in Karre vertaal?
Op 'n dag sien die vertalers 'n groep mans vertrek met bondels vrag op hulle koppe. Hulle let op dat een van die mans niks dra nie. Hulle neem toe aan hy is in bevel van die groep, om seker te maak elkeen doen sy werk. Toe ontdek hulle die man is nie baas nie. Inteendeel, hy was teenwoordig om, wanneer iemand weens uitputting sy vrag nie langer kon dra nie, daardie vrag op te tel en dit in sy plek te dra. Hierdie draer staan in die Karre-taal bekend as "die een wat langs ons val." Daar het die vertalers toe hulle woord vir "Heilige Gees" en spesifiek vir "Trooster." (Ian Coffey, "Deep Impact," Keswick '99, OM Publishing)